Peder Hvelplund (EL), 2025-01-30:
Tak for det, formand.
Jeg bliver nødt til lige at starte med at komplimentere den tidligere ordfører, hr. Per Larsen fra Det Konservative Folkeparti, for den historiske gennemgang i forhold til ambulanceberedskabet.
Det er altid interessant, når ting bliver sat ind i en historisk kontekst.
Og hvis vi endelig er i den boldgade, vil jeg sige, at jeg tror, at sygehusene i starten vel egentlig var nogle steder, hvor folk blev transporteret hen, fordi de kunne få lov til at dø i god ro og orden dér.
Så der er nogle ting, der gør, at man historisk i hvert fald godt kan sige, at den tid ønsker vi ikke at vende tilbage til.
Men jeg vil også gerne rose forslagsstillerne for at fremsætte det her forslag, for det rejser jo en meget aktuel debat og en debat, der med tiden bliver mere og mere aktuel, netop spørgsmålet om, hvordan vi bedst muligt sikrer opgavefordelingen i sundhedsvæsenet, når vi ved, at vi har et sundhedsvæsen, som er presset, og hvor det er nødvendigt at foretage prioriteringer, og hvor vi hele tiden skal have som mål, at vi skal bruge de ressourcer, vi nu engang har, til at behandle de patienter med størst behandlingsbehov.
Der er det klart, at der spiller den præhospitale indsats en meget stor rolle, og den indsats, som både ambulancebehandlere og paramedicinere yder, er jo fuldstændig afgørende i forhold til at sikre, at der både bliver sat tidligt ind, men at der også bliver lavet en tidlig visitation, så man også der sikrer, at det bliver den rigtige behandling, der tilbydes, når man kommer ind på sygehuset.
Derfor er vi i Enhedslisten sådan set også positive over for forslaget.
Andre har også tidligere nævnt, at der i dag allerede foregår en rammedelegation – det sker i hvert fald i mange regioner på sygehusene netop i forhold til paramedicinere og ambulancebehandlere – som jo indikerer, at de faglige kompetencer er til stede, og det synes jeg netop taler for, at man godt kunne lave sådan et forbeholdt virksomhedsområde for paramedicinere og ambulancebehandlere.
Men jeg er sådan set også enig i de betragtninger, som fru Kirsten Normann Andersen gjorde sig, i forhold til at det jo ikke kun lige er en problemstilling på det her område.
Der kunne måske godt være behov for at få set lidt bredere på det og se, om der er mulighed for at lave forbeholdte virksomhedsområder på flere områder inden for sundhedsvæsenet, altså ikke kun i forhold til ambulancebehandlere og paramedicinere, men at vi kunne se på det bredere.
Som sagt er vi positive over for forslaget, men jeg synes, at man måske godt i udvalgsbehandlingen kunne prøve at se, om man kunne lave en fælles beretning, som kunne målrette den problemstilling.
Forslagsstillerne lægger jo også allerede lidt op til det, i og med at beslutningsforslaget ikke går på, at der skal laves et forbeholdt virksomhedsområde, men at man pålægger regeringen at afdække, under hvilke forhold det ville kunne lade sig gøre.
Derfor synes jeg, at vi i udvalgsarbejdet skal prøve at undersøge, om man måske kunne lande en fælles beretning.
Og med baggrund i det, der er ordlyden i beslutningsforslaget, vil Enhedslisten ellers godt kunne bakke op omkring det, men vi synes faktisk, at man bør brede problematikken yderligere ud.